CELEX: 32022D0575
Language: el
Date: 2022-04-06 00:00:00
Title: Εκτελεστική απόφαση (ΕΕ) 2022/575 της Επιτροπής της 6ης Απριλίου 2022 σχετικά με έκτακτα μέτρα για την πρόληψη της εισαγωγής στην Ένωση αφθώδους πυρετού μέσω φορτίων σανού και άχυρου από τρίτες χώρες ή εδάφη και για την κατάργηση του εκτελεστικού κανονισμού (ΕΕ) 2020/2208 [κοινοποιηθείσα υπό τον αριθμό C(2022) 2078] (Κείμενο που παρουσιάζει ενδιαφέρον για τον ΕΟΧ)

8.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 109/69
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/575 ΤΗΣ ΕΠΙΤΡΟΠΗΣ
         της 6ης Απριλίου 2022
         σχετικά με έκτακτα μέτρα για την πρόληψη της εισαγωγής στην Ένωση αφθώδους πυρετού μέσω φορτίων σανού και άχυρου από τρίτες χώρες ή εδάφη και για την κατάργηση του εκτελεστικού κανονισμού (ΕΕ) 2020/2208
         
            
               [κοινοποιηθείσα υπό τον αριθμό C(2022) 2078]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 261 παράγραφος 1 στοιχείο β),
         Έχοντας υπόψη τον κανονισμό (EE) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (2), και ιδίως το άρθρο 128 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο αφθώδης πυρετός αποτελεί σοβαρή, εξαιρετικά μεταδοτική ιογενή νόσο του ζωικού κεφαλαίου, η οποία μπορεί να έχει σημαντικό οικονομικό αντίκτυπο στον γεωργικό τομέα, καθώς και τη δυνατότητα ταχείας εξάπλωσης μέσω μολυσμένων φυτικών υλικών, συμπεριλαμβανομένου του σανού και του άχυρου.
                  
               
                     (2)
                  
                  
                     Ο σανός και το άχυρο είναι τα μόνα φυτικά υλικά για την είσοδο φορτίων των οποίων στην Ένωση θεσπίστηκαν περιορισμοί με τον κανονισμό (ΕΚ) αριθ. 136/2004 της Επιτροπής (3), ο οποίος ίσχυε έως τις 20 Απριλίου 2021. Ειδικότερα, επιτρεπόταν η είσοδος στην Ένωση μόνο φορτίων σανού και άχυρου από τρίτες χώρες ή εδάφη που απαριθμούνταν στο παράρτημα V του κανονισμού (ΕΚ) αριθ. 136/2004. Δεδομένου του κινδύνου εξάπλωσης του αφθώδους πυρετού μέσω των εν λόγω υλικών, είναι σκόπιμο να εξακολουθήσουν να ισχύουν τέτοιοι περιορισμοί στο δίκαιο της Ένωσης.
                  
               
                     (3)
                  
                  
                     Το νέο νομοθετικό πλαίσιο για την υγεία των ζώων, που θεσπίστηκε με τον κανονισμό (ΕΕ) 2016/429 και εφαρμόζεται από τις 21 Απριλίου 2021, θα πρέπει να διασφαλίζει την ομαλή μετάβαση από τις απαιτήσεις που προβλέπονταν σε προϋπάρχουσες πράξεις της Ένωσης, συμπεριλαμβανομένων εκείνων που αφορούν την είσοδο φυτικών υλικών στην Ένωση, καθώς έχουν αποδειχθεί αποτελεσματικές. Ως εκ τούτου, ο στόχος και η ουσία εκείνων των προϋπαρχόντων κανόνων θα πρέπει να διατηρηθούν στους κανόνες που θεσπίζονται με την παρούσα απόφαση, εν αναμονή της επιστημονικής γνωμοδότησης της Ευρωπαϊκής Αρχής για την Ασφάλεια των Τροφίμων (EFSA) περί αξιολόγησης των κινδύνων για την υγεία των ζώων που συνεπάγεται η εισαγωγή στην Ένωση αφθώδους πυρετού και άλλων νόσων κατηγορίας Α, όπως ορίζονται στο άρθρο 1 σημείο 1 του εκτελεστικού κανονισμού (ΕΕ) 2018/1882 της Επιτροπής (4) μέσω φορτίων σανού και άχυρου από τρίτες χώρες ή εδάφη.
                  
               
                     (4)
                  
                  
                     Ως εκ τούτου, είναι αναγκαίο να καταρτιστεί στην παρούσα απόφαση κατάλογος τρίτων χωρών ή εδαφών από τα οποία επιτρέπεται η είσοδος στην Ένωση φορτίων σανού και άχυρου. Ο εν λόγω κατάλογος θα πρέπει να λαμβάνει υπόψη τον κατάλογο του παραρτήματος V του κανονισμού (ΕΚ) αριθ. 136/2004 και τον κατάλογο, στο παράρτημα II του εκτελεστικού κανονισμού (ΕΕ) 2021/404 της Επιτροπής (5), τρίτων χωρών, εδαφών ή ζωνών αυτών από τις οποίες επιτρέπεται η είσοδος στην Ένωση φορτίων οπληφόρων, λόγω της ευνοϊκής κατάστασης της υγείας των ζώων όσον αφορά, μεταξύ άλλων, τον αφθώδη πυρετό. Για να μην διαταραχθεί το εμπόριο και για λόγους σαφήνειας, θα πρέπει επίσης να υπάρχει χωριστός κατάλογος τρίτων χωρών ή εδαφών από τα οποία επιτρέπεται η είσοδος στην Ένωση φορτίων συμπήκτων άχυρου που προορίζονται για καύση σε μονάδα.
                  
               
                     (5)
                  
                  
                     Για να αποτραπεί η επαφή φορτίων συμπήκτων άχυρου που προορίζονται για καύση με ζώα ευπαθή στον αφθώδη πυρετό, η παρούσα απόφαση θα πρέπει επίσης να θεσπίσει αυστηρά μέτρα μετριασμού του κινδύνου για την παράδοση των εν λόγω φορτίων στη μονάδα προορισμού στην Ένωση. Θα πρέπει να υποβάλλονται στην ειδική τελωνειακή διαδικασία που προβλέπεται στο άρθρο 210 στοιχείο α) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (6), και η μεταφορά τους θα πρέπει να παρακολουθείται, σύμφωνα με τον κατ’ εξουσιοδότηση κανονισμό (ΕΕ) 2019/1666 της Επιτροπής (7), μέσω του ηλεκτρονικού συστήματος διαχείρισης πληροφοριών για τους επίσημους ελέγχους (IMSOC) που προβλέπεται στο άρθρο 131 του κανονισμού (ΕΕ) 2017/625, και θα πρέπει να παραδίδονται απευθείας από τον συνοριακό σταθμό ελέγχου εισόδου στην Ένωση στη μονάδα προορισμού στην Ένωση, όπου πρόκειται να καούν.
                  
               
                     (6)
                  
                  
                     Οι κωδικοί ΣΟ για τον σανό και το άχυρο καθορίζονται στο κεφάλαιο 12 του παραρτήματος του εκτελεστικού κανονισμού (ΕΕ) 2021/632 της Επιτροπής (8) και, ως εκ τούτου, θα πρέπει να ληφθούν υπόψη στην παρούσα απόφαση.
                  
               
                     (7)
                  
                  
                     Για λόγους απλούστευσης και νομικής σαφήνειας, ο εκτελεστικός κανονισμός (ΕΕ) 2020/2208 της Επιτροπής (9) που επιτρέπει επί του παρόντος τις εισαγωγές στην Ένωση φορτίων σανού και άχυρου από τη Μεγάλη Βρετανία και τις Εξαρτήσεις του Στέμματος θα πρέπει να καταργηθεί, και τα εν λόγω φορτία θα πρέπει να περιληφθούν στο μέρος 1 του παραρτήματος της παρούσας απόφασης.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο και πεδίο εφαρμογής
            Η παρούσα απόφαση θεσπίζει έκτακτα μέτρα για την είσοδο στην Ένωση φορτίων σανού και άχυρου από τρίτες χώρες και εδάφη.
         
         
            Άρθρο 2
            Απαιτήσεις για την είσοδο στην Ένωση φορτίων σανού και άχυρου
            
               1.   Επιτρέπεται η είσοδος στην Ένωση φορτίων άχυρου (κωδικός ΣΟ Ex12130000), όπως ορίζονται στο κεφάλαιο 12 του παραρτήματος του εκτελεστικού κανονισμού (ΕΕ) 2021/632, ή σανού (κωδικός ΣΟ: Ex12 14 90), όπως ορίζονται στο κεφάλαιο 12 του εν λόγω παραρτήματος, μόνον εάν τα εν λόγω φορτία κατάγονται από τις τρίτες χώρες ή εδάφη που απαριθμούνται στο μέρος 1 του παραρτήματος της παρούσας απόφασης.
            
            
               2.   Κατά παρέκκλιση από την παράγραφο 1, φορτία συμπήκτων άχυρου που προορίζονται για καύση σε μονάδα επιτρέπεται να εισέρχονται στην Ένωση υπό την προϋπόθεση ότι συμμορφώνονται με τους ακόλουθους όρους:
               
                           α)
                        
                        
                           κατάγονται από τις τρίτες χώρες ή εδάφη που απαριθμούνται στο μέρος 2 του παραρτήματος·
                        
                     
                           β)
                        
                        
                           υποβάλλονται, κατά την είσοδό τους στην Ένωση, στην ειδική διαδικασία που προβλέπεται στο άρθρο 210 στοιχείο α) του κανονισμού (ΕΕ) αριθ. 952/2013· η μεταφορά τους παρακολουθείται, σύμφωνα με τον κατ’ εξουσιοδότηση κανονισμό (ΕΕ) 2019/1666, μέσω του μηχανογραφικού συστήματος διαχείρισης πληροφοριών για τους επίσημους ελέγχους (IMSOC) που προβλέπεται στο άρθρο 131 του κανονισμού (ΕΕ) 2017/625· και παραδίδονται απευθείας από τον συνοριακό σταθμό ελέγχου εισόδου στην Ένωση στη μονάδα προορισμού στην Ένωση, όπου πρόκειται να καούν.
                        
                     
         
         
            Άρθρο 3
            Κατάργηση
            Ο εκτελεστικός κανονισμός (ΕΕ) 2020/2208 καταργείται.
         
         
            Άρθρο 4
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 6 Απριλίου 2022.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 84 της 31.3.2016, σ. 1.
         
            (2)  ΕΕ L 95 της 7.4.2017, σ. 1.
         
            (3)  Κανονισμός (ΕΚ) αριθ. 136/2004 της Επιτροπής, της 22ας Ιανουαρίου 2004, για τη θέσπιση διαδικασιών κτηνιατρικών ελέγχων στους συνοριακούς σταθμούς επιθεώρησης της Κοινότητας κατά την εισαγωγή προϊόντων που προέρχονται από τρίτες χώρες (ΕΕ L 21 της 28.1.2004, σ. 11).
         
            (4)  Εκτελεστικός κανονισμός (ΕΕ) 2018/1882 της Επιτροπής, της 3ης Δεκεμβρίου 2018, για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων (ΕΕ L 308 της 4.12.2018, σ. 21).
         
            (5)  Εκτελεστικός κανονισμός (ΕΕ) 2021/404 της Επιτροπής, της 24ης Μαρτίου 2021, για τον καθορισμό των καταλόγων των τρίτων χωρών, περιοχών ή τμημάτων από τις οποίες επιτρέπεται η είσοδος στην Ένωση ζώων, ζωικού αναπαραγωγικού υλικού και προϊόντων ζωικής προέλευσης σύμφωνα με τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου (ΕΕ L 114 της 31.3.2021, σ. 1).
         
            (6)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
         
            (7)  Κατ’ εξουσιοδότηση κανονισμός (ΕΕ) 2019/1666 της Επιτροπής, της 24ης Ιουνίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους όρους για την παρακολούθηση της μεταφοράς και της άφιξης φορτίων ορισμένων αγαθών από τον συνοριακό σταθμό ελέγχου άφιξης στην εγκατάσταση στον τόπο προορισμού στην Ένωση (ΕΕ L 255 της 4.10.2019, σ. 1).
         
            (8)  Εκτελεστικός κανονισμός (ΕΕ) 2021/632 της Επιτροπής, της 13ης Απριλίου 2021, για τη θέσπιση κανόνων εφαρμογής του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τους καταλόγους ζώων, προϊόντων ζωικής προέλευσης, ζωικού αναπαραγωγικού υλικού, ζωικών υποπροϊόντων και παράγωγων προϊόντων, σύνθετων προϊόντων, καθώς και σανού και άχυρου που υποβάλλονται σε επίσημους ελέγχους σε συνοριακούς σταθμούς ελέγχου, και για την κατάργηση του εκτελεστικού κανονισμού (ΕΕ) 2019/2007 της Επιτροπής και της απόφασης 2007/275/ΕΚ της Επιτροπής (ΕΕ L 132 της 19.4.2021, σ. 24).
         
            (9)  Εκτελεστικός κανονισμός (ΕΕ) 2020/2208 της Επιτροπής, της 22ας Δεκεμβρίου 2020, για την καταχώριση του Ηνωμένου Βασιλείου ως τρίτης χώρας από την οποία επιτρέπονται οι εισαγωγές φορτίων σανού και άχυρου στην Ένωση (ΕΕ L 438 της 28.12.2020, σ. 21).
      
      
         
            ΠΑΡΑΡΤΗΜΑ
            
               Μέρος 1 — Κατάλογος τρίτων χωρών ή εδαφών από τα οποία επιτρέπεται η είσοδος στην Ένωση φορτίων σανού και άχυρου, όπως προβλέπεται στο άρθρο 2 παράγραφος 1
            
            
                        
                           Κωδικός ISO της τρίτης χώρας ή εδάφους
                        
                     
                     
                        
                           Ονομασία της τρίτης χώρας ή εδάφους
                        
                     
                  
                        
                           AU
                        
                     
                     
                        Αυστραλία
                     
                  
                        
                           CA
                        
                     
                     
                        Καναδάς
                     
                  
                        
                           CH
                        
                     
                     
                        Ελβετία
                     
                  
                        
                           CL
                        
                     
                     
                        Χιλή
                     
                  
                        
                           GB
                        
                     
                     
                        Ηνωμένο Βασίλειο (1)
                        
                     
                  
                        
                           GG
                        
                     
                     
                        Γκέρνζι
                     
                  
                        
                           GL
                        
                     
                     
                        Γροιλανδία
                     
                  
                        
                           IM
                        
                     
                     
                        Νήσος του Μαν
                     
                  
                        
                           IS
                        
                     
                     
                        Ισλανδία
                     
                  
                        
                           JE
                        
                     
                     
                        Τζέρζι
                     
                  
                        
                           NZ
                        
                     
                     
                        Νέα Ζηλανδία
                     
                  
                        
                           RS
                        
                     
                     
                        Σερβία (2)
                        
                     
                  
                        
                           US
                        
                     
                     
                        Ηνωμένες Πολιτείες
                     
                  
                        
                                    *
                                 
                                 
                                    Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.
                                 
                              
                  
               Μέρος 2 — Κατάλογος τρίτων χωρών ή εδαφών από τα οποία επιτρέπεται η είσοδος στην Ένωση φορτίων συμπήκτων άχυρου, όπως προβλέπεται στο άρθρο 2 παράγραφος 2
            
            
                        
                           Κωδικός ISO της τρίτης χώρας ή εδάφους
                        
                     
                     
                        
                           Ονομασία της τρίτης χώρας ή εδάφους
                        
                     
                  
                        
                           UA
                        
                     
                     
                        Ουκρανία
                     
                  
               (1)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία/Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του μέρους 1 του παρόντος παραρτήματος, οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.
            
               (2)  Για τους σκοπούς των έκτακτων μέτρων που προβλέπονται στο άρθρο 1, όταν στο παρόν παράρτημα γίνεται αναφορά στη Σερβία, δεν περιλαμβάνεται το έδαφος του Κοσόβου*.